SKRIFTLIG FORESPØRGSEL E-3423/02

af Ioannis Marínos (PPE-DE) til Kommissionen

(2. december 2002)

Om: Udnyttelse af bevillingerne under den tredje fællesskabsstøtteramme i Grækenland

Den græske viceminister med ansvar for forvaltningen af bevillingerne under den tredje fællesskabsstøtteramme, Pahtas, har udtalt, at der allerede er blevet mobiliseret over 70 % af denne støtteramme. Ikke desto mindre viser oplysningerne fra det græske økonomiministerium, at den samlede udnyttelse nu, hvor der næsten er gået tre år siden datoen for støtterammens officielle ikrafttræden, kun når op på 10,67 % af de offentlige midler afsat til dette formål, og situationen tegner sig langt værre, hvis deltagelsen fra den private sektor også medregnes. I forbindelse med programmerne for de regioner, der er længst bagud i udvikling (Epirus, det nordlige Ægæerhavet, det vestlige Makedonien) ligger udnyttelsen af bevillingerne på mellem 2 % og 2,7 %.

Hvilke nøjagtige oplysninger råder Kommissionen over med hensyn til den samlede udnyttelse af midlerne under den tredje fællesskabsstøtteramme i Grækenland? For hvilke græske regioner har udnyttelsen været størst, og i forbindelse med hvilke projekter? Er der allerede risiko for at miste de fællesskabsmidler, der ikke er blevet udnyttet, og hvor stor er denne risiko i så fald? Hvilke skridt har Kommissionen taget over for de græske myndigheder med henblik på at fremskynde udnyttelsen af bevillingerne under den tredje fællesskabsstøtteramme?

Svar afgivet på Kommissionens vegne af Michel Barnier

(23. januar 2003)

Hvad angår absorberingen af bevillingerne til EFSR III, er tallene et resultat af de betalingsangivelser, som Grækenland har fremlagt efter bestemmelserne i artikel 32 i forordning (EF) nr. 1260/1999(1). Det har vist sig, at ud af et samlet beløb på 21 950 100 000 EUR for hele programmeringsperioden, er der indtil oktober 2002 betalt 3 452 760 000 EUR, hvilket svarer til en udnyttelse på 15,70 %. Når forskuddet på 7 % fradrages, er den reelle gennemførelse på 8,70 %. Imidlertid viser de seneste tal fra de nationale myndigheder, at den reelle gennemførelse i december 2002 er på 10,90 %.

Kommissionen råder ikke over oplysninger over udnyttelsesgraden for de enkelte aktioner (projekter), fordi betalingerne beregnes pr. foranstaltning og ikke pr. aktion. Imidlertid kan disse oplysninger findes på det nationale overvågningssystem Ergorama.

Blandt de regionale operationelle programmer (OP) er udnyttelsesgraderne højest for OP Det Sydægæiske Område, OP De Ioniske Øer og OP Vestgrækenland.

Hvad angår risikoen for tab af bevillinger, blev n+2-reglen anvendt for første gang for Grækenland ved udgangen af 2003. På mødet i foråret 2003 i overvågningsudvalget for EFSR identificerede Grækenland en række operationelle programmer, som det vil være nødvendigt at overvåge opmærksomt, selv om der på dette stadium endnu ikke var tegn på, at der var en stor risiko for, at bevillinger ville gå tabt. Situationen vil blive ajourført i begyndelsen af 2003 i partnerskab med Grækenland. Der vil om nødvendigt blive taget passende skridt til at løse dette problem.

Kommissionen har i øvrigt indledt en dialog med medlemsstaterne om en forenkling af procedurerne for at fremskynde udnyttelsestakten for EF-bevillingerne.

(1) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 25.6.1999.